茅屋爲秋風所破歌
作者：杜甫
朝代：唐

paragraphs: 八月秋高風怒號，卷我屋上三重茅。
茅飛度江灑江郊，高者挂罥長林梢。
下者飄轉沈塘坳，南邨羣童欺我老無力。
忍能對面爲盜賊，公然抱茅入竹去。
脣焦口燥呼不得，歸來倚仗自歎息。
俄頃風定雲墨色，秋天漠漠向昏黑。
布衾多年冷似鐵，驕兒惡臥踏裏裂。
牀牀屋漏無乾處，雨脚如麻未斷絕。
自經喪亂少睡眠，長夜霑濕何由徹。
安得廣廈千萬間，大庇天下寒士俱歡顏。
風雨不動安如山，嗚呼！何時眼前突兀見此屋？
吾廬獨破受凍死亦足。